  Виталий Пронин ГлазовКалыклы юртто Куинь толэзьлы одӥг пол Глазовысь 1 номеро больницаын вир басьтон нунал радъяське.Сыӵе нунал ортчиз кылем арня пумын. Ӵукна 6 часэ ик больница доры кузь черод люкаськиз. Шумпотоно, вир сётыны мылкыд карисьёслэн лыдзы арлы быдэ йылэ. Таяз учыре но 5 час куспын 150 пала адями вир сётӥз. Глазов больницаысь вир басьтон отделениын ужась медсестра Татьяна Бегунова верамъя, кылем ар куспын Глазов городын улӥсьёс пӧлысь 400 муртлы «Дано донор» ним сётэмын. Эмъясьёс малпамъя, туэ соослэн лыдзы эшшо но тросгес луоз.Красногорск Лыдӟиськизы, тазалыксэс эскеризы Красногорск ёросысь Дёбы гуртысь арлыдоос, одӥг ужрадэ мыныса, кык кечез кутӥзы.Та арня кутсконын Красногорск ёросысь Дёбы гуртысь библиотекаын «Чибори» клубе ветлӥсьёслэн кенешсы ортчиз. Таиз ужрадзы сӥземын вал Литературалэн арезлы. Матысь толэзьёс куспын гуртоос тодматскозы Г. Сабитов, Г. Романова, Р. Игнатьева, М. Гаврилова-Решитько удмурт писательёслэн творчествоенызы гожъямъёсынызы. Ужрадэ люкаськемъёслэсь эшъясьёс тазалыксэс эскеризы: вирзӥбетсэс, ӝуждалазэс но секталазэс мертазы, веразы тазалыкез утён сярысь.Ува Песянайлэн шыкысаз - шудон Ува ёросысь удмурт культурая центр Булай гуртэ интыяськемын. Табере отчы вань мылкыд карисьёс ветлыны быгатозы.Ува ёрос администрациысь культурая но егитъёсын ужан политикая управлениын ужасьёс вашкалазэ вунэтонтэм вылысь «Песянайлэн шыкысэз» шуыса туристической маршрут малпаллям. Шыкысын ма кылле шуыса тодыны мылкыд карисьёс понна пӧртэм конкурсъёс радъямын. Ужрадэ люкаськемъёсты удмурт культураен тодматозы, вашкала шудонъёс шудытозы, мастер-классъёс радъялозы, пӧсь табанен куноятозы, нош толалтэзэ гурезьысь дӧдьыен нискылатозы.Каракулино Кырӟало сӥзьылысен сӥзьылозь Культура удысын ужасьёс, кырӟаны яратӥсьёс выль сезонзэс усьто. Та ужрад туэ тупаз Арлыдоослэн нуналэнызы.1-тӥ октябре ёросысь ваньмаз культурая юртъёсын концертъёс ортчизы.  Гуртъёсысь нимаз кырӟасьёс но коллективъёс кылем арын пуктэм номеръёссэс но выль кырӟанъёссэс быдэстӥзы. Киужъёсъя центрын ужасьёс куд-ог гуртъёсын кибашлыослэн ужъёсынызы адӟытонъёс радъязы. Тросгес калыкез гурт клубе кыскон вылысь али ик быдэс арлы ужан план лэсьтэмын, кытын ке шутэтскон но пукон ӝытъёс ортчытыны чакламын, кулэ дыръяз арлыдоослэн доразы но мыныны дась луэмзэс ивортӥзы культура удысын ужасьёс.Камбарка Синпелетэз выльдӥзы Кылем арня пумын Камбарка ёросысь Шолья черкогуртын выльдэм синпелетсэс сӥё-дано усьтӥзы.1941-тӥ арын август-ноябрь толэзьёсы пичи Шолья станциын лушкемен кылдытэмын вал 357 стрелковой дивизия. Окопъёсын но землянкаосын солдатъёсты но офицеръёсты ожмаськыны дышетӥзы. Та дивизие 11 сюрс 447 адями пыриськиз, соос ожмаськыса Прибалтикаозь вуизы.Иж Вормисьёслы кузьым - эрикИжысь нылпи колоние шедемъёс пӧлын Туризмъя бадӟым ӵошатскон ортчиз.27-тӥ сентябре дуннеын пусйизы туризмлэсь нуналзэ. Та ужрадлы сӥзьыса, Мугорез кыдатон культурая, спортъя но егитъёсын ужан политикая министерствоысь специалистъёс колониын ӵошатскон радъязы. Вожвылъяськонэ 8 команда 10 муртэн пыриськиз: палатка пуктӥзы, картаез валаны быгатэмзэс возьматӥзы, тылскем ӝуатӥзы. Ӵошатсконын вормисе потэм егитъёслы луонлык сётӥзы Ижысь Космонавтъёслэн парказы потаны.Алнаш Доразы ӧзгес вуэ Та арня Алнашысь сюрес вылын кышкытлыклэсь утиськонъя кун инспекциын ужасьёс понна секыт иворен кутскиз.Елабуга-Пермь сюрес вылын, Алнаш черкогуртэ вуон азьын, кӧшкемыт шуккиськон вал. Микроавтобус вылэ бадӟым машина пыриз, 3 мурт быриз, 8-эз сӧсырмиз. Соос Алнаш но Можга больницаосы интыямын. Нижний Новгород улосысь Дивеево монастыре ветлэмъёс Алнаш, Можга, Кизнер, Грак ёросъёсысь но Ижысь вылӥллям. Елабуга-Пермь сюреслэсь 50-тӥ иськемзэ куд-ог водительёс урод интыен лыдъяло. Туэ ар куспын гинэ татын 3 бадӟым шуккиськон вал.Кияса Ушъяськизы бакчаенызы  Кияса ёросысь Вуж Салья гуртын 17-тӥ ползэ «Салья базар» ортчиз.Гуртысь культурая юртын ужасьёс арлы быдэ та ужрадэз шулдыргес радъяны тыршо, выль вожвылъяськонъёс, конкурсъёс малпаса. Елена Поляковалэн юртэз тужгес чеберен лыдъямын, нош Галина но Николай Черняевъёслэн, Светлана но Анатолий Поляковъёслэн, Наталия но Владимир Лазаревъёслэн - сад-бакчаоссы. Та нуналэ гуртоос вузаны потто бакчаосазы будэтэм емышъёссэс. Кылсярысь, Зинаида Павлова 600 манет тыр вузаськиз.  Тужгес бадӟым, йӧспӧртэм емышъёс но дунъямын вал."УД"  Теги: гурт ёросъёс иворъёс  